Az Origo Pápai Joci dala, A Dal 2017 győztese, Magyarország versenydala a 2017-es Eurovíziós Dalfesztiválon. A dal hivatalosan 2017. január 4-től tölthető le. A dalt 2016. december 23-án töltötte fel a hivatalos YouTube-csatornájára a Magneoton kiadó, két héttel azután, hogy bejelentették, hogy ez a mű részt vesz a 2017-es Eurovíziós Dalfesztivál magyarországi előválogatóján, A Dalban. A sajtótájékoztatón még "Be kell csuknod a szemed" címmel jelentették be, majd a végső verziónál már "Origo" néven futott a dal, melynek zenéjét és szövegét is maga az előadó, Pápai Joci szerezte. Az "Origo" 2017. január 26-án megjelent A Dal 2017 – A legjobb 30 válogatáslemezen is.